CELEX: 32021D1072
Language: lt
Date: 1624838400000
Title: Tarybos sprendimas (ES) 2021/1072 2021 m. birželio 28 d. dėl laikinos nuostatos, kuria, atsižvelgiant į COVID-19 pandemijos sukeltus kelionių sunkumus Sąjungoje, leidžiama nukrypti nuo Sprendimo 2013/471/ES dėl dienpinigių išmokėjimo ir kelionės išlaidų kompensavimo Europos ekonomikos ir socialinių reikalų komiteto nariams ir pakaitiniams nariams

2021 6 30   
               
               
                  LT
               
               
                  Europos Sąjungos oficialusis leidinys
               
               
                  L 230/30
               
            
         TARYBOS SPRENDIMAS (ES) 2021/1072
         2021 m. birželio 28 d.
         dėl laikinos nuostatos, kuria, atsižvelgiant į COVID-19 pandemijos sukeltus kelionių sunkumus Sąjungoje, leidžiama nukrypti nuo Sprendimo 2013/471/ES dėl dienpinigių išmokėjimo ir kelionės išlaidų kompensavimo Europos ekonomikos ir socialinių reikalų komiteto nariams ir pakaitiniams nariams
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 301 straipsnio trečią pastraipą,
         kadangi:
         
                     (1)
                  
                  
                     nuo COVID-19 pandemijos protrūkio pradžios dėl ypatingų prevencinių ir plitimo stabdymo priemonių, kurių ėmėsi valstybės narės, pavyzdžiui, karantino, nuotolinio darbo politikos įgyvendinimo, taip pat judėjimo ir kelionių apribojimų arba draudimų, Europos ekonomikos ir socialinių reikalų komiteto (toliau – Komitetas) nariams ir jų pakaitiniams nariams (toliau kartu – gavėjai) tapo neįmanoma arba labai sunku keliauti, kad galėtų fiziškai dalyvauti posėdžiuose;
                  
               
                     (2)
                  
                  
                     atsižvelgiant į tas išskirtines aplinkybes ir siekiant garantuoti, kad Komiteto veikla visą laiką galėtų būti vykdoma tinkamai ir tvariai, taip užtikrinant institucinį tęstinumą, būtina laikinai nukrypti nuo Tarybos sprendimo 2013/471/ES (1) 2, 3 ir 4 straipsnių nuostatų dėl dienpinigių mokėjimo ir kelionės išlaidų kompensavimo išmokų gavėjams. Ši nukrypti leidžianti nuostata turėtų būti taikoma tik tol, kol Sąjungoje dėl COVID-19 pandemijos tebėra kelionių sunkumų arba fiziniams susitikimams yra taikomi sanitariniai apribojimai;
                  
               
                     (3)
                  
                  
                     faktinės administracinės išlaidos, kurias gavėjas patiria, kai nuotoliniu būdu dalyvauja posėdyje naudodamasis elektroninėmis priemonėmis, yra mažesnės už dienpinigių normą, kuri šiuo metu taikoma fiziniam dalyvavimui posėdžiuose, o gavėjo skirtas laikas lieka toks pat. Todėl tikslinga atitinkamai pritaikyti dienpinigius, mokamus gavėjams, kai jie nuotoliniu būdu dalyvauja posėdžiuose naudodamiesi elektroninėmis priemonėmis;
                  
               
                     (4)
                  
                  
                     kai tinkama, Komitetas turėtų nustatyti išsamias dienpinigių už dalyvavimą nuotoliniu būdu skyrimo taisykles. Tose taisyklėse visų pirma turėtų būti nurodyti atvejai, kuriais dėl kelionių sunkumų, susijusių su COVID-19 ar atitinkamomis ribojamosiomis priemonėmis, nėra galimybės fiziškai organizuoti posėdžius arba juose dalyvauti;
                  
               
                     (5)
                  
                  
                     Komitetas turėtų reguliariai teikti Tarybai šio sprendimo taikymo ataskaitas, kad Taryba galėtų įvertinti jo poveikį ir tai, ar sąlygos, pateisinančios nukrypti leidžiančią nuostatą, vis dar egzistuoja. Remdamasi tomis ataskaitomis, Taryba turėtų apsvarstyti galimybę priimti atitinkamas priemones, visų pirma vykdant būsimą išsamią Sprendimo 2013/471/ES peržiūrą, kuri turi būti atlikta iki dabartinės Komiteto kadencijos pabaigos,
                  
               PRIĖMĖ ŠĮ SPRENDIMĄ:
         
            1 straipsnis
            Nukrypstant nuo Sprendimo 2013/471/ES 2, 3 ir 4 straipsnių, tais atvejais, kai dėl su COVID-19 susijusių ribojamųjų priemonių nėra galimybės fiziškai organizuoti posėdį arba jame dalyvauti, gavėjai, kurie nuotoliniu būdu dalyvauja posėdyje naudodamiesi elektroninėmis priemonėmis, turi teisę gauti tik 145 EUR dydžio dienpinigius.
         
         
            2 straipsnis
            Komitetas ne vėliau kaip 2021 m. rugsėjo 2 d. priima išsamias 1 straipsnio įgyvendinimo nuostatas.
         
         
            3 straipsnis
            Ne vėliau kaip 2022 m. sausio 2 d. ir po to kas 6 mėnesius Komitetas pateikia Tarybai šio sprendimo taikymo vertinimo ataskaitą, visų pirma dėl jo poveikio biudžetui, taip pat dėl to, ar vis dar egzistuoja kelionių sunkumai, susiję su COVID-19 arba atitinkamomis ribojamosiomis priemonėmis, dėl kurių nėra galimybės fiziškai rengti posėdžius arba juose dalyvauti.
         
         
            4 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Liuksemburge 2021 m. birželio 28 d.
            
               
                  Tarybos vardu
               
               
                  Pirmininkė
               
               M. do C. ANTUNES
            
         
         
            (1)  2013 m. rugsėjo 23 d. Tarybos sprendimas 2013/471/ES dėl dienpinigių išmokėjimo ir kelionės išlaidų kompensavimo Europos ekonomikos ir socialinių reikalų komiteto nariams ir pakaitiniams nariams (OL L 253, 2013 9 25, p. 22).